b'\n_START_ARTICLE_\nKozorogov povratnik\n_START_PARAGRAPH_\nKozor\xc3\xb3gov povr\xc3\xa1tnik (tudi j\xc3\xba\xc5\xbeni povr\xc3\xa1tnik) je eden izmed petih glavnih vzporedni\xc5\xa1kih krogov, ki poteka po vzporedniku 23\xc2\xb026\'22" ju\xc5\xbeno od ekvatorja. Ta povratnik povezuje najju\xc5\xbenej\xc5\xa1e to\xc4\x8dke na Zemlji, ki jih son\xc4\x8dni \xc5\xbearki osvetlijo iz nadglavi\xc5\xa1\xc4\x8da, tj. pravokotno glede na zemeljsko povr\xc5\xa1je, in sicer enkrat letno, v decembrskem Son\xc4\x8devem obratu 21. decembra. Razli\xc4\x8dica tega povratnika na severni polobli je rakov povratnik, ki se nahaja na enaki vrednosti zemljepisne \xc5\xa1irine severno od ekvatorja. Ju\xc5\xbeno od kozorogovega povratnika geografske razmere zaznamuje zmerno podnebje, severno od njega vse do rakovega povratnika pa se nahaja tropsko podnebje._NEWLINE_Enako kot zemljepisna \xc5\xa1irina rakovega povratnika se tudi \xc5\xa1irina kozorogovega povratnika spreminja ob posameznih motnjah v kotu Zemljine vrtilne osi. Najpomembnej\xc5\xa1e odklone povzro\xc4\x8da periodi\xc4\x8dno spreminjanje tega kota med 21,5\xc2\xb0 in 24,5\xc2\xb0 v ciklu 41.000 let, obstaja pa \xc5\xa1e ve\xc4\x8d drugih kratkotrajnej\xc5\xa1ih in \xc5\xa1ibkej\xc5\xa1ih motenj, ki onemogo\xc4\x8dajo dolo\xc4\x8ditev zemljepisne \xc5\xa1irine, ki bi bila bolj natan\xc4\x8dna od nekaj 10 ter vse do 100 metrov._NEWLINE_Ime kozorogovega povratnika izhaja iz starogr\xc5\xa1ke kulture, ki ga je dolo\xc4\x8dila ve\xc4\x8d kot 2000 let nazaj. V tistem \xc4\x8dasu se je Sonce v trenutku nadglavi\xc5\xa1\xc4\x8da na tej zemljepisni \xc5\xa1irini na nebu nahajalo tam, kjer je bilo pono\xc4\x8di videti ozvezdje Kozoroga. Danes se Sonce v \xc4\x8dasu tega obrata zaradi premikov Zemlje navidezno nahaja v ozvezdju Strelca._NEWLINE_Kozorogov povratnik poteka skozi naslednje dr\xc5\xbeave (gledano od zahoda proti vzhodu): Namibija, Bocvana, Ju\xc5\xbena Afrika, Mozambik, Madagaskar, Avstralija, Tonga, Francoska Polinezija, \xc4\x8cile, Argentina, Paragvaj in Brazilija.'